Verkragte vrou se woorde klink 'vanuit graf' in hof op | Netwerk24
Verkragte vrou se woorde klink 'vanuit graf' in hof op
Deur Mike van Rooyen 10 September 2018 20:11
Asof uit haar graf het Alice Maree (21) se woorde in die hooggeregshof in Bloemfontein opgeklink toe haar polisieverklaring, waarin sy vertel hoe sy verskeie kere helder oordag in 'n prokureurskantoor in Theunissen verkrag is, voorgelees is.
Die trane het by tye oor die wange geloop van konst. Ella Prinsloo van die polisie op dié Vrystaatse dorp terwyl sy die verklaring voorgelees het wat sy self van dié ontvangsdame van Hewetson-prokureurs op die dorp afgeneem het.
Alice Maree Foto: Verskaf
Johannes Mokati (21) van Theunissen het voor regter Abe Mathebula skuld op die aanklagte van moord, verkragting en roof met verswarende omstandighede ontken.
Die staat beweer Alice is twee weke nadat sy verkrag is aan komplikasies as gevolg van die verkragting dood.
In die verklaring, wat voorlopig as bewysstuk toegelaat is, vertel Alice hoe 'n man op 9 Februarie verlede jaar by die prokureurskantore ingekom het en 'n mes teen haar keel gedruk het.
Hy wou geld, haar bankkaart en selfoon hê.
"Ek het gesê ek het nie my bankkaart nie. Hy kan my selfoon vat. Hy moet my net nie seermaak nie.
"Ek het oor en oor vir hom gesê om my net nie seer te maak nie."
Hy het haar gedwing om die deur toe te maak, haar klere uit te trek en het haar daarna op 'n stoel, oor 'n tafel en op die mat verkrag.
"Ek het gewens hy is al klaar. Dit het aangehou en aangehou. Ek het gevra of hy nie nou genoeg gehad het nie."
"Ek is nog nie klaar nie," het hy in Engels aan haar gesê. Toe hy klaar was, het hy haar selfoon, skootrekenaar en tablet gevat.
"Hy het vir my gesê ek mag nie polisie toe gaan nie, hy sal my kom doodmaak.
Prinsloo het getuig Alice het vir haar gesê: "Ek is baie bang. Ek sal hom kan uitken, maar ek wil hom nie weer voor my sien nie."
Johannes Mokati Maandag in die hooggeregshof in Bloemfontein.Foto: Alzane Narrain
Prinsloo sê daardie aand kon sy nie slaap nie. Die volgende oggend vroeg het sy besluit sy kan Alice en die gemeenskap nie in die steek laat nie.
"Ek het geweet wie hy is, want Alice het hom beskryf."
Sy het begin rondvra en inligting gekry.
Daardie selfde dag het sy en 'n ander polisielid Mokati in hegtenis geneem waar hy met oorfone aan na musiek op Alice se skootrekenaar geluister het.